b'\n_START_ARTICLE_\nIon Theodorescu-Sion\n_START_SECTION_\nBiografie\n_START_PARAGRAPH_\nA urmat \xc3\xaen Br\xc4\x83ila \xc8\x99coala primar\xc4\x83 \xc3\xaentre 1889 \xc8\x99i 1893 \xc8\x99i trei clase la Liceul Real din aceea\xc8\x99i localitate, \xc3\xaentre 1894 \xc8\x99i 1897._NEWLINE_A urmat apoi cursurile \xc8\x98colii de Belle Arte din Bucure\xc8\x99ti (av\xc3\xa2ndu-i ca profesori pe George Demetrescu Mirea, Ipolit Str\xc3\xa2mbescu \xc8\x99i Ion Georgescu), iar \xc3\xaentre anii 1904 - 1907 a studiat la Academia de Arte Frumoase din Paris, unde a ajuns cu o burs\xc4\x83 acordat\xc4\x83 de Ministerul de R\xc4\x83zboi. \xc3\x8en capitala Fran\xc8\x9bei, pictorul i-a avut ca dasc\xc4\x83li pe Jean-Paul Laurens \xc8\x99i Luc Olivier Merson. _NEWLINE_\xc3\x8en anul 1909, a venit \xc8\x99i prima recunoa\xc8\x99tere a talentelor sale artistice, pictorul primind Premiul al II-lea la Ateneul Rom\xc3\xa2n, iar cinci ani mai t\xc3\xa2rziu a vernisat prima sa expozi\xc8\x9bie personal\xc4\x83. _NEWLINE_\xe2\x80\x9e A fost pe r\xc3\xa2nd impresionist, divizionist, realist influen\xc8\x9bat de Camil Ressu, sintetist influen\xc8\x9bat de Paul C\xc3\xa9zanne, apoi s-a ad\xc4\x83pat un timp din maniera lui Andr\xc3\xa9 Derain de a construi copacii, iar \xc3\xaen naturi moarte a \xc3\xaemprumutat \xc8\x99i de la Georges Braque unele forme sintetice. C\xc3\xa2nd a \xc3\xaencercat compozi\xc8\x9bia cu tematica specificului rom\xc3\xa2nesc pe placul cercurilor "g\xc3\xa2ndiriste", Theodorescu Sion nu a reu\xc8\x99it s\xc4\x83 dea via\xc8\x9b\xc4\x83 figurilor \xc8\x99i nici prospe\xc8\x9bime peisajului. Totul era compus cerebral \xc8\x99i cu reminiscen\xc8\x9be din C\xc3\xa9zanne \xc8\x99i Darain, Theodorescu-Sion urm\xc4\x83rind un decorativ nelipsit de euritmii.\xe2\x80\x9d_NEWLINE_\xe2\x80\x94Felix Aderca, Mic tratat de estetic\xc4\x83_NEWLINE_Ion Theodorescu\xe2\x80\x93Sion a f\xc4\x83cut c\xc4\x83l\xc4\x83torii de studii \xc3\xaen Anglia, Belgia, Algeria, Olanda, Italia, Fran\xc8\x9ba etc. \xc3\x8en acest timp, a publicat \xc8\x99i desene satirice \xc3\xaen revistele \xe2\x80\x9eFurnica\xe2\x80\x9d, \xe2\x80\x9eZavera\xe2\x80\x9d \xc8\x99i \xe2\x80\x9eNea Ghi\xc8\x9b\xc4\x83\xe2\x80\x9d. A fost profesor la Academia de Arte Frumoase din Bucure\xc8\x99ti \xc8\x99i a f\xc4\x83cut parte din comitetul de constituire al Societ\xc4\x83\xc8\x9bii Arti\xc8\x99tilor Plastici._NEWLINE_A luat parte la luptele din timpul Primului R\xc4\x83zboi Mondial \xc8\x99i a fost unul din arti\xc8\x99tii mobiliza\xc8\x9bi de Marele Cartier General pentru a crea opere cu subiecte din r\xc4\x83zboi, pentru a contribui la \xc3\xaenfiin\xc8\x9barea unui Muzeu Na\xc8\x9bional, fiind, totodat\xc4\x83, \xc8\x99i membru fondator al Asocia\xc8\x9biei "Arta Rom\xc3\xa2n\xc4\x83" din Ia\xc8\x99i. A f\xc4\x83cut parte din grupul arti\xc8\x99tilor care au decorat interiorul Palatului Regal, care actualmente este sediul Muzeului Na\xc8\x9bional de Art\xc4\x83 al Rom\xc3\xa2niei. Contribu\xc8\x9bia lui Ion Theodorescu \xe2\x80\x93 Sion const\xc4\x83 \xc3\xaen patru panouri decorative amplasate \xc3\xaen holul din fa\xc8\x9ba S\xc4\x83lii Tronului. _NEWLINE_Panourile din st\xc3\xa2nga \xc3\xaenf\xc4\x83\xc8\x9bi\xc8\x99eaz\xc4\x83 \xe2\x80\x9etipuri de femei din popor\xe2\x80\x9d, reprezentate \xc3\xaentr-un cadru natural amintind de Curtea de Arge\xc8\x99, fost\xc4\x83 re\xc8\x99edin\xc8\x9b\xc4\x83 domneasc\xc4\x83 \xc8\x99i necropol\xc4\x83 regal\xc4\x83. Panourile din dreapta reprezint\xc4\x83 naturi statice av\xc3\xa2nd \xc3\xaen fundal c\xc3\xa2te un peisaj, din Constan\xc8\x9ba, respectiv din Balcic, unde se afla Castelul din Balcic, una dintre re\xc8\x99edin\xc8\x9bele preferate ale reginei Maria._NEWLINE_Lucr\xc4\x83rile sale au fost expuse la Saloanele Oficiale, la manifest\xc4\x83rile Societ\xc4\x83\xc8\x9bii \xe2\x80\x9eTinerimea artistic\xc4\x83\xe2\x80\x9d, Asocia\xc8\x9biei \xe2\x80\x9eArta Rom\xc3\xa2n\xc4\x83\xe2\x80\x9d \xc8\x99i \xc3\xaen s\xc4\x83lile Ateneului, Universul, Dalles etc._NEWLINE_\xc3\x8en perioada interbelic\xc4\x83, Ion Theodorescu-Sion a avut atribu\xc8\x9biuni de inspector al Ministerului Artelor, \xc3\xaen direc\xc8\x9biunea Artelor, condus\xc4\x83 de Ion Minulescu._NEWLINE_\xc3\x8en anul 1923, pictorul a fost decorat cu Ordinul "Coroana Rom\xc3\xa2niei" cu grad de Ofi\xc8\x9ber, primind \xc8\x99i medalia "Bene Merenti". \xc3\x8en acela\xc8\x99i an, pictorul a venit pe litoralul M\xc4\x83rii Negre, unde s-a dedicat pict\xc4\x83rii \xc8\x99i ilustr\xc4\x83rii acestui spa\xc8\x9biu. Ion Theodorescu-Sion a ilustrat volumul \xe2\x80\x9eSatul meu\xe2\x80\x9d de Ion Pillat, iar ultima sa expozi\xc8\x9bie personal\xc4\x83 a avut loc \xc3\xaen anul 1937. _NEWLINE_\xe2\x80\x9eEvoc\xc4\x83ri istorice sau viziuni de basme, al\xc4\x83turi de priveli\xc8\x99ti realiste, denot\xc4\x83 o bog\xc4\x83\xc8\x9bie de teme, o preocupare de a nu se repeta, o varietate de subiecte care \xc3\xaei fac un loc aparte \xc3\xaen plastica noastr\xc4\x83. Departe de a fi un primitiv, el r\xc4\x83m\xc3\xaene un rafinat, un exponat sincer al p\xc4\x83m\xc3\xa2ntului rom\xc3\xa2nesc, un c\xc4\x83l\xc4\x83tor \xc3\xaen lumi legendare, un tradi\xc8\x9bionalist cult, care \xc8\x99tie s\xc4\x83-\xc8\x99i transfigureze modelele, d\xc3\xaendu-le via\xc8\x9b\xc4\x83, de actualitate stringent\xc4\x83 \xc8\x99i de profil\xc4\x83ri \xc3\xaen eternitate.\xe2\x80\x9d_NEWLINE_\xe2\x80\x94Victor Eftimiu_NEWLINE_\xc3\x8en patrimoniul Muzeului Br\xc4\x83ilei se afl\xc4\x83 56 de lucr\xc4\x83ri de pictur\xc4\x83 \xc8\x99i grafic\xc4\x83 semnate de Ion Theodorescu-Sion._NEWLINE_Muzeul de Art\xc4\x83 din Constan\xc8\x9ba de\xc8\x9bine dou\xc4\x83 lucr\xc4\x83ri \xc3\xaen ulei pe carton, intitulate \xe2\x80\x9e\xc3\x8en gr\xc4\x83din\xc4\x83\xe2\x80\x9d \xc8\x99i \xe2\x80\x9ePeisaj urban\xe2\x80\x9d.'